Mestna občina Ljubljana

Mestna uprava

Gospa

\_\_\_\_\_\_\_\_\_\_\_\_\_\_

E.:

\_\_\_\_\_\_\_\_\_\_\_\_\_\_\_\_\_

Številka: 090-137/2022/2

Datum: 20. 12. 2022

**Zadeva: Izvajanje Zakona o dostopu do informacij javnega značaja – mnenje**

 **ministrstva**

Zveza: vaš dopis št. 439-3/2019-42 z dne 24. 11. 2022

Spoštovani,

prejeli smo vaš dopis v zvezi z obveznim ravnanjem naročnika ob odstopu od pogodbe o izvedbi javnega naročila, v povezavi z 10.a členom Zakona o dostopu do informacij javnega značaja (v nadaljnjem besedilu: ZDIJZ)[[1]](#footnote-1). Navajate, da naročnik lahko, ob upoštevanju 96. člena Zakona o javnem naročanju (v nadaljnjem besedilu: ZJN-3)[[2]](#footnote-2), med veljavnostjo pogodbe o izvedbi javnega naročila ali okvirnega sporazuma, in sicer ne glede na določbe zakona, ki ureja obligacijska razmerja, odstopi od pogodbe ali okvirnega sporazuma, če so izpolnjene določene okoliščine. Taka situacija med ostalim od naročnika zahteva presojo obstoja okoliščin, ki na osnovi zakonskih določb predstavljajo podlago za predčasen zaključek pogodbe o izvedbi javnega naročila ali okvirnega sporazuma. V določenih primerih, npr. ob nastopu okoliščin, ki jih določa točka 96. člena ZJN-3, naročnik in izvajalec javnega naročila skleneta sporazum o razvezi pogodbe ali okvirnega sporazuma, ki skrajša veljavnost osnovne pogodbe oziroma okvirnega sporazuma.

**Zanima vas, ali mora naročnik**, ob upoštevanju določb sedmega odstavka 3. člena Pravilnika o objavah pogodb s področja javnega naročanja, koncesij in javno-zasebnih partnerstev (v nadaljnjem besedilu: Pravilnik)[[3]](#footnote-3), v osmih dneh od sklenitve, na portalu, namenjenemu objavam javnih naročil[[4]](#footnote-4), **objaviti tudi elektronsko kopijo in podatke iz sporazuma o (predčasni) razvezi pogodbe o izvedbi javnega naročila ali okvirnega sporazuma.** Če je odgovor na zastavljeno vprašanje pritrdilen, vas zanima tudi, **ali pri tem upošteva navodila, ki se nanašajo na objavo dodatka k pogodb**i (točka 3 Navodil za objavo pogodb s področja javnega naročanja, javno-zasebnega partnerstva in koncesijskih pogodb (verzija 1.0, avgust 2022)).

Ministrstvo za javno upravo (v nadaljnjem besedilu: ministrstvo) kot resorno pristojno ministrstvo za sistemsko urejanje področja informacij javnega značaja, vam v nadaljevanju v skladu z 32. členom ZDIJZ posreduje pravno mnenje.

ZDIJZ v petem odstavku 10.a člena določa, da **registrirani zavezanci** iz 1. člena in drugega odstavka 1.a člena tega zakona, ki nastopajo **kot naročniki, koncedenti ali javni partnerji**, **v roku 48 dni** **od oddaje** javnega naročila, podelitve koncesije ali izbire izvajalca javno-zasebnega partnerstva na podlagi postopka, ki ga urejajo zakoni, ki urejajo javno naročanje, koncesije ali javno-zasebno partnerstvo, **objavijo javno dostopne informacije javnega značaja iz pogodbe o izvedbi javnega naročila, koncesijske pogodbe oziroma pogodbe o javno-zasebnem partnerstvu**. Te informacije se objavijo na spletnih straneh, ki so namenjene izvajanju elektronskega javnega naročanja, v strojno-berljivem formatu.

Pravilnik nadalje določa, da zavezanec **objavi elektronsko kopijo pogodbe**, iz katere predhodno izloči podatke, ki predstavljajo izjemo od dostopa v skladu z zakonom. Zavezanec poleg elektronske kopije pogodbe (pogodbe o izvedbi javnega naročila, koncesijske pogodbe oziroma pogodbe o javno-zasebnem partnerstvu) objavi javno dostopne informacije javnega značaja iz pogodbe o izvedbi javnega naročila tako, da se sklicuje na številko objave obvestila o oddaji javnega naročila **in po potrebi popravi ali dopolni podatke**, ki se avtomatično pridobijo iz objavljenega obvestila o oddaji javnega naročila **in se nanašajo na podatke o   pogodbi** (pogodbena vrednost z DDV, datum sklenitve pogodbe, trajanje pogodbe v mesecih ali enkratna dobava, navedba, ali gre za okvirni sporazum ali ne). Če zavezanec ne sklene pogodbe v 48 dneh od oddaje javnega naročila, podelitve koncesije ali izbire izvajalca javno-zasebnega partnerstva **ali kadar se k pogodbi sklene dodatek**, za katerega naročniku ni bilo treba izvesti postopka v skladu z zakonom, ki ureja javno naročanje, koncesije ali javno-zasebna partnerstva, zavezanec objavi elektronsko kopijo pogodbe ali dodatka k pogodbi v osmih dneh od sklenitve.

Kot pravilno navajate, se določbe predpisov, tudi Navodilo za objavo pogodb s področja javnega naročanja, javno-zasebnega partnerstva in koncesijskih pogodb (verzija 1.0, avgust 2022) razumejo na način, da mora zavezanec objaviti pogodbo in podatke iz pogodbe ter tudi vse druge dodatke k tako sklenjenim pogodbam in podatke iz njih. Kot dodatek k pogodbi, ki ga je potrebno objaviti na portalu javnih naročil, bi bilo mogoče šteti tudi pogodbo oziroma sporazum o razvezi pogodbe. Zavezanec takšno pogodbo oziroma sporazum na portalu javnih naročil objavi na način, kot je predviden za objavo dodatka k pogodbi v zgoraj navedenih navodilih. (točka 3 navodil). Na tak način se tudi ustrezno zagotavlja transparentnost javnega naročila.

Več o obveznostih zavezancev po ZDIJZ si lahko preberete na spletni strani Sektorja za transparentnost, integriteto in politični sistem, kjer so objavljena mnenja, pojasnila in odgovori na vprašanja posameznih zavezancev, in sicer: <https://www.gov.si/teme/informacije-javnega-znacaja/>.

Lep pozdrav,

Pripravil: Dr. Roman Lavtar

Ciril Repnik po pooblastilu št. 1004-34/2012-JU/62

sekretar

Poslati po E-pošti:

- naslovnici

1. Uradni list RS, št. [51/06](http://www.uradni-list.si/1/objava.jsp?sop=2006-01-2180) – uradno prečiščeno besedilo, [117/06](http://www.uradni-list.si/1/objava.jsp?sop=2006-01-5018) – ZDavP-2, [23/14](http://www.uradni-list.si/1/objava.jsp?sop=2014-01-0876), [50/14](http://www.uradni-list.si/1/objava.jsp?sop=2014-01-2077), [19/15](http://www.uradni-list.si/1/objava.jsp?sop=2015-01-0728) – odl. US, [102/15](http://www.uradni-list.si/1/objava.jsp?sop=2015-01-4086), [7/18](http://www.uradni-list.si/1/objava.jsp?sop=2018-01-0275)

 in [141/22](http://www.uradni-list.si/1/objava.jsp?sop=2022-01-3466). [↑](#footnote-ref-1)
2. Uradni list RS, št. [91/15](http://www.uradni-list.si/1/objava.jsp?sop=2015-01-3570), [14/18](http://www.uradni-list.si/1/objava.jsp?sop=2018-01-0588), [121/21](http://www.uradni-list.si/1/objava.jsp?sop=2021-01-2575), [10/22](http://www.uradni-list.si/1/objava.jsp?sop=2022-01-0107), [74/22](http://www.uradni-list.si/1/objava.jsp?sop=2022-01-1705) – odl. US in [100/22](http://www.uradni-list.si/1/objava.jsp?sop=2022-01-2511) – ZNUZSZS. [↑](#footnote-ref-2)
3. Uradni list RS, št. [5/15](http://www.uradni-list.si/1/objava.jsp?sop=2015-01-0153) in [53/22](http://www.uradni-list.si/1/objava.jsp?sop=2022-01-1174). [↑](#footnote-ref-3)
4. https://www.enarocanje.si [↑](#footnote-ref-4)